แบงก์โน้ตส์
ดี1ประเภท1
18 ส.ค. 2554

ดี1ประเภท1
มติที่ประชุมคณะกรรมการธนาคารแห่งประเทศ (ธปท.) ต่างเห็นเป็นเอกฉันท์ว่าผลงานของ ประสาร ไตรรัตน์วรกุล ผู้ว่าฯ ธปท.ที่เข้ามารับตำแหน่งเมื่อวันที่ 1 ต.ค. 2553 ว่า ดีเยี่ยม โดยเฉพาะด้านธรรมาภิบาลและความเป็นอิสระในการทำงาน
ที่สำคัญ คือ ยึดถือวัตถุประสงค์ในการใช้นโยบายการเงินในการทำงานเพื่อพัฒนาประเทศเป็นตัวตั้ง
ขนาดคนที่ปากเป็นเอกเลขเป็นโท ม.ร.ว.จัตุมงคล โสณกุล ประธานคณะกรรมการ ธปท.และอดีตผู้ว่า ธปท.ยังยกนิ้วให้ แถมชมเปาะว่า ประสาร เป็นผู้ว่าฯ ธปท.ที่มีความสามารถประยุกต์การทำงานจากภาคเอกชนเข้ากับการทำงานของ ธปท.ได้เป็นอย่างดี ไม่มีสะดุด
หม่อมเต่ายังเชื่อมั่นว่า เฮียประ จะทำให้การทำงานของ ธปท.มีความเป็นกลางและไม่ห่วงความขัดแย้งเรื่องนโยบายการเงินที่อาจจะไปขัดกับนโยบายของรัฐบาลเช่นที่ผ่านๆ มา
เพราะการคงไว้ซึ่งหลักการคงไม่ถึงกับแข็งจนสร้างผลกระทบต่อเศรษฐกิจส่วนรวม
แต่ก็อยากฝากสักติ๊ดนึง คือ การปรับปรุงโครงสร้างองค์กรให้มีความคล่องตัวและมีประสิทธิภาพในการทำงานมากขึ้น เพราะสัดส่วนบุคคลงานหลักกะงานรองมีสัดส่วนถึง 50:50 จึงอยากให้ปรับเป็นงานหลักงานรอง 70:30
เพราะตอนนี้ โครงการ เออร์ลี รีไทร์ มีคนสมัครใจถึง 200 คนแล้ว ต้องจับตากันต่อว่า “เฮียประ” จะรับมือกับการทำงานที่ท้าทายภายใต้การบริหารของรัฐบาลใหม่ที่กำลังจะผุดนโยบายที่สะเทือนต่อเงินเฟ้อได้ต่อไปอย่างไร ถึงพริกถึงขิงหรือไม่ ชวนติดตาม...